Tomi Lindblom

Tomi Gunnar Lindblom (s. 1965) on suomalainen toimittaja, tietokirjailija ja viestintäyrittäjä. 
Ura.
Lindblom kirjoitti ylioppilaaksi ilmaisutaitoon erikoistuneesta Kallion lukiosta. Vuodesta 2009 hän on toiminut lukion stipendivarallisuutta hoitavan Kallion yhteiskoulu-säätiön puheenjohtajana. Lindblomin väitöskirja hyväksyttiin toukokuussa 2009 Helsingin yliopiston viestinnän laitoksella. Väitöskirjan aiheena oli "Uuden median murros Alma Mediassa, Sanoma Oy:ssä ja Yleisradiossa 1994–2004".
Toimittajana.
Lindblom aloitti toimittajanuransa Yleisradiossa Radion nuorten ohjelmissa 1980-luvun puolivälissä "Varusmies"-ohjelman toimittajana. 1980-luvun lopulla hän siirtyi toimittajaksi Suomen Tietotoimistoon ja vuonna 1990 MTV:n uutisiin. MTV:ssä Lindblom työskenteli toimittajana ja uutisankkurina niin Kymmenen Uutisissa kuin "Huomenta Suomi" -ohjelmassa. Vuosina 1994–1997 hän oli Valitut Palat -lehdessä kotimaisista artikkeleista vastaavana toimittajana. 
Lindblom palasi MTV:n uutisiin 1990-luvun lopulla, josta alkaen hän työskenteli uutisankkurina sekä uutisten toimituspäällikkönä ja päätoimittajana vastuullaan MTV3:n Internet-, matkapuhelin- ja tekstikanavasisällöt.
Lindblom erikoistui MTV:n uutisissa musiikkiaiheisten juttujen tekemiseen ja haastatteli vuosien kuluessa lähes kolmeasataa kotimaista ja ulkomaista musiikintekijää. Vuosina 2006–2009 hän työskenteli tapahtumatuotantoihin erikoistuneessa Eastway-konsernissa tiedotuspäällikkönä sekä Menolippu Oy:n kehitysjohtajana.
Lindblom perusti vuonna 2009 toimintansa aloittaneelle SuomiTV-kanavalle uutistoimituksen ja toimi lokakuusta 2009 alkaen aluksi kanavan ensimmäisenä uutis- ja ajankohtaisohjelmien päätoimittajana sekä lokakuusta 2010 kanavan koko ohjelmatoiminnan vastaavana päätoimittajana vuoden 2011 kesään. Sen jälkeen hän on työskennellyt omassa Visual Media Productions -nimisessä viestintäyhtiössä.
Vuosina 2020–2022 Lindblom tuotti ja toimitti AlfaTV-kanavalle monia ajankohtaisohjelmia, kuten Koronastudio, 360 Studio, AlfaStudio, Polttopisteessä ulkopolitiikka ja Uutis+. Maaliskuusta 2023 alkaen hän on toimittanut Alfa-kanavalle viikoittaista Ukraina-raportti-TV-ohjelmaa, jonka päävieraana on ollut Alpo Rusi.
Musiikkimaailmassa.
Lindblom on toiminut lukuisten kotimaisten ja ulkomaisten artistien konserttien järjestäjänä (muun muassa Lapinlahden Lintujen jäähyväiskiertue, Fredin vieraana -kiertue, Arja Saijonmaa, Rivals Sons ja Okean Elzy) sekä artistien managerina ja festivaalien tiedottajana.
Elokuusta 2024 alkaen hän on toiminut elektronisen tanssimusiikin artistien Luxonia-kollektiivin artistivastaavana.
Yksityiselämä.
Lindblom harrastaa harvinaisten nimikirjoitusten ja historiallisten dokumenttien keräilyä. Hän on kirjoittanut nimikirjoitusten keräilyä käsittelevän kirjan "Hei, anna nimmari – Eki-Sedän stoori", (Kustannus Oy Jalava, 2006). Lindblomin kokoelman kohteita on ollut näytteillä muun muassa Postimuseossa sekä kansainvälisessä Finlandia 1988 -näyttelyssä Helsingissä, Turun Aboex 1989 -näyttelyssä ja pohjoismaisessa Nordia 2006 -näyttelyssä Helsingin Messukeskuksessa.
Teokset ja artikkelit.
Lindblomin kirjoittamia tietokirjoja ovat esimerkiksi Valtteri Lindholmin, Markku Aron, Aki Samulin ja Jarkko Aholan elämäntarinat, "Tapaustutkimus: Brother Christmas - parran takana ei ollutkaan roisto", Joel Hallikaisen elämäkerta "Elämäni tarina", Esakallion huvikeskuksen historiikki "Kymmenen legendan Esakallio", Ekku Peltomäen elämäkerta "Ekku Peltomäki – Valoissa ja varjoissa", Antti Einiön elämäkerta "Antti Einiö – Rokkia ikä kaikki", Erkki Rapon uran kuvaus "Hei, anna nimmari – Eki-Sedän stoori" (yhdessä Jukka Häkkisen kanssa) sekä vuonna 2013 ilmestynyt Pankakosken kartonkitehtaiden satavuotishistoriikki.